Erilaisille profiilipeltikatoille, kuten aalto- ja tiilikuviopeltikatoille, kattoturvatuotteet kiinnitetään pellin läpi poraamalla ruodelautoihin. Läpimenoreiät tiivistetään EPDM-kumitiivistenauhalla, joka takaa vuotamattoman ja aikaa kestävän lopputuloksen. Lukko- ja konesaumatuille peltikatoille kattoturvatuotteet asennetaan saumoihin kiinni puristettavin vastaraudoin. Katteeseen ei tehdä turhia, vuotoriskin aiheuttavia reikiä. Tiilikatolla kattoturvatuotteet kiinnitetään ylemmän tiilirivin alle asennettavaan 50×100 mm apupuuhun. Kiinnikkeiden yläpuolella olevat tiilet lovetaan, jottei kiinnike jää kannattelemaan tiiltä, mikä taas aiheuttaisi riskin tiilen murtumiselle. Huopakatolla suositeltava asennustapa on käyttää huopakaton alusrautoja, jotka kiinnitetään alus- ja pintakermin väliin jo katon rakennusvaiheessa. Mikäli kattoturvatuotteet asennetaan jo valmistuneelle huopakatolle, ruuvataan kiinnikkeet pintakermin läpi ja tiivistetään EPDM-kumitiivistenauhalla.